จงสรุปเรื่อง "Curve Finance: กระดูกสันหลังแห่งโลก DeFi"
Curve Finance เป็นแอปพลิเคชันรูปแบบกระจายศูนย์​ (decentralized applications: DApp) ที่ทำหน้าที่เป็นแพลตฟอร์มสำหรับการแลกเปลี่ยนโทเคนในกลุ่ม stablecoins โดยเฉพาะ โดยใช้กลไกการแลกเปลี่ยนแบบ liquidity pools นั่นคือ Curve Finance จะเปิดให้ผู้ใช้งานทั่วไปสามารถนำโทเคนของตนเองมาฝากเอาไว้กับแพลตฟอร์ม เพื่อสร้างสภาพคล่องให้กับผู้ใช้งานคนอื่นที่ต้องการแลกเปลี่ยนโทเคน โดยผู้ฝากจะได้รับผลตอบแทนในรูปแบบส่วนแบ่งค่าธรรมเนียมการเทรด และอาจจะมีโทเคนอื่น ๆ เพิ่มเติม

โปรเจกต์ Curve Finance ก่อตั้งโดย Michael Egorov ซึ่งรับหน้าที่เป็น CEO ของโปรเจกต์ โดยเขามีประสบการณ์ทำงานเป็น CTO ของ NuCypher ซึ่งเป็นโปรเจกต์ที่มุ่งเน้นการสร้างระบบการเข้ารหัสสำหรับแอปพลิเคชันต่าง ๆ โดยเฉพาะแอปพลิเคชันที่เกี่ยวข้องกับการประมวลผลข้อมูลขนาดใหญ่ (big data) ในเดือนพฤศจิกายน 2019 คุณ Michael ได้สร้างกระดานเทรดกระจายศูนย์ (decentralized exchange: DEX) ของตนเองขึ้นมา โดยใช้ชื่อว่า StableSwap และในปี 2020 ก็ได้เปลี่ยนชื่อเป็น Curve Finance ซึ่งถือว่าเป็นกระดานเทรดกระจายศูนย์ตัวแรก ๆ ที่ถูกสร้างขึ้น และแอปพลิเคชันกระดานเทรดกระจายศูนย์หลาย ๆ ตัวที่ถูกสร้างขึ้นหลังจากนั้น ได้รับอิทธิพลจากชุดโปรแกรมของ Curve Finance และมีแอปพลิเคชันบางตัวที่ใช้งานสภาพคล่องของ Curve Finance ด้วย

ตัวกระดานเทรดของ Curve Finance ในช่วงเริ่มต้นเปิดให้ใช้งานบนบล็อกเชนของ Ethereum จากนั้นมีการเปิดใช้งานเพิ่มในบล็อกเชนอื่นเรื่อย ๆ จนในเปิดให้ใช้งานอยู่บน 12 บล็อกเชน ซึ่งส่วนใหญ่เป็นบล็อกเชนที่มีการใช้งาน Ethereum Virtual Machine (EVM) เช่น Arbitrum, Optimism, Polygon, และ Avalanche รองรับการเชื่อมต่อผ่านกระเป๋าเงินดิจิทัลหลากหลาย ไม่ว่าจะเป็น Metamask, Coinbase Wallet หรือกระเป๋าอื่น ๆ ที่รองรับการเชื่อมต่อกับ WalletConnect ก็ได้หมด หรือจะเชื่อมต่อกับ hardware wallet อย่าง Trezor ก็สามารถทำได้เช่นกัน ถึงแม้ว่าจะมีจุดเริ่มต้นจากการเป็นกระดานเทรดสำหรับ stablecoin โดยเฉพาะ แต่ Curve Finance ได้เพิ่ม liquidity pool สำหรับโทเคนประเภทอื่น ๆ แล้ว

จุดเด่นอย่างหนึ่งของ Curve Finance คือ หน้าเว็บที่เรียบง่าย ไม่มีฟังก์ชันที่ซับซ้อน มีแต่เพียงฟังก์ชันที่จำเป็นต่อการทำงานเท่านั้น และหน้าเว็บของ Curve ยังชวนให้ผู้ใช้งานหลาย ๆ คนหวนรำลึกถึงอดีต ด้วยเค้าโครงที่เหมือนหน้าเว็บในปี 2000 ไม่มีผิดเพี้ยน
ความรู้ทางการเงิน